Putco-dienste Maandag glo hervatArgieffoto (Foto: Putco Greater Soweto/Facebook) Die busdiens Putco het pendelaars verseker dat sy dienste Maandag soos normaal hervat sal word, nadat hy ŉ tweede interdik teen sy stakende werkers gekry het. ŉ Duisend Putco-werkers het verlede week die diens met ŉ onwettige staking tot ŉ stilstand gedwing en onder meer ŉ loonverhoging van 6% geëis. Gevolglik is duisende passasiers regoor Gauteng weens die staking gestrand gelaat – selfs dié wat reeds vooruit kaartjies vir die busdiens gekoop het. Putco het in sy jongste verklaring gesê dat hy Donderdag nóg ŉ interdik van die hof gekry het. “Die interdik verhoed stakende werkers om onder meer passasiers te keer om enige Putco-busse te betree of van af te klim.” Die busdiens het reeds ŉ dag ná die aanvang van die staking op 1 September ŉ interdik ingevolge die Wet op Arbeidsverhoudinge gekry wat die werkers verbied het om met die stakingsoptrede voort te gaan. Die bevel is egter deur die stakers verontagsaam en Putco het stappe gedoen om die stakende werkers wat nie betyds vertoë gerig het nie, summier af te dank. Lindokuhle Xulu, woordvoerder van Putco, sê die maatskappy het altesaam 105 werkers wat deel was van die onwettige staking die trekpas gegee. “Ons doen nou ŉ beroep op alle werkers om hul pligte soos normaal te hervat sodat ons kan voortgaan om ŉ broodnodige diens aan honderdeduisende mense te lewer.” Kort voordat die werkers afgedank is, het die vakbond Numsa Putco daarvan beskuldig dat hy nie gewillig is om met werkers in gesprek te tree of ŉ oplossing vir die huidige geskil te kry nie. Putco voer aan dat Numsa se aantygings “lasterlik en onwaar” is. “Die bestuur het Woensdag met die leierskap van Numsa vergader, maar die vergadering kon nie voortgaan nie weens die optrede van Numsa se afvaardiging,” sê Xulu. Volgens die busdiens het hy in 2020 by die Suid-Afrikaanse Padpassasiers‑bedingingsraad aansoek gedoen om vrystelling te kry van die ooreenkoms om ŉ 6%-loonverhoging en bonusse te gee. Hoewel dit toegestaan is, het hy dieselfde jaar aan vakbonde ŉ 3%-loonverhoging sonder ŉ bonus voorgestel. Die aanbod is van die hand gewys. “Die bestuur het weer dieselfde aanbod aan die vakbonde gemaak, maar dit is weer van die hand gewys. “Putco glo dat hierdie ooreenkoms al die werkers sou bevoordeel, gegewe die moeilike ekonomiese klimaat wat Suid-Afrika tans in die gesig staar.” Dit is nie bekend of enige werkers Vrydagoggend weer by Putco se depots in Gauteng opgeruk het om te staak nie.